ΓΡΑΠΤΗ ΕΡΩΤΗΣΗ P-3485/02

υποβολή: Jaime Valdivielso de Cu (PPE-DE) προς την Επιτροπή

(29 Νοεμβρίου 2002)

Θέμα: Αποκλεισμός των γαλλικών αυτοκινητοδρόμων

Οι γάλλοι οδηγοί φορτηγών αυτοκινήτων ξεκίνησαν μια διαμαρτυρία κατά της κυβέρνησης η οποία, μεταξύ άλλων, περιλαμβάνει και τη διακοπή της κυκλοφορίας στους κυριότερους άξονες οδικών μεταφορών της χώρας αυτής. Είναι προφανές ότι αυτές οι διακοπές πρόκειται να έχουν αρνητικές επιπτώσεις για το σύνολο των εμπορευματικών μεταφορών στην Ευρωπαϊκή Ένωση.

Επιπλέον, η στάση αυτή συνεπάγεται παραβίαση μιας απο τις αρχές της Ευρωπαϊκής Ένωσης, δηλαδή της ελεύθερης διακίνησης εμπορευμάτων, και μπορεί να επηρεάσει όλως ιδιαιτέρως την Ισπανία, τα προϊόντα της οποίας διέρχονταιποχρεωτικά από το γαλλικό έδαφος.

Θα μπορούσε η Επιτροπή να αναφέρει ποιά μέτρα πρόκειται να λάβει για να εγγυηθεί την ελεύθερη διακίνηση εμπορευμάτων στην Ευρωπαϊκή Ένωση·

Ποιές κυρώσεις προβλέπει η Ευρωπαϊκή Επιτροπή για την τιμωρία τέτοιου είδους συμπεριφορών·

Ποιές αποζημιώσεις προβλέπονται για τις ζημιωθείσες επιχειρήσεις·

Απάντηση του κ. Bolkestein εξ ονόματος της Επιτροπής

(6 Ιανουαρίου 2003)

Η Επιτροπή ενημερώθηκε για την πρόθεση ορισμένων γαλλικών συνδικαλιστικών οργανώσεων οδηγών φορτηγών αυτοκινήτων, να οργανώσουν εκδηλώσεις μισθολογικών διεκδικήσεων, που ενδέχεται να επιφέρουν, από τις 23 Νοεμβρίου 2002 το βράδυ, διακοπή κυκλοφορίας στους οδικούς άξονες.

Μετά από έλεγχο της αξιοπιστίας αυτών των πληροφοριών, η Επιτροπή έθεσε σε εφαρμογή τον κοινοτικό μηχανισμό έγκαιρης προειδοποίησης και παρακολούθησης που προβλέπεται από τον κανονισμό (ΕΚ) αριθ 2679/98 του Συμβουλίου της 7 Δεκεμβρίου 1998, σχετικά με τη λειτουργία της εσωτερικής αγοράς όσον αφορά την ελεύθερη διακίνηση των εμπορευμάτων μεταξύ των κρατών μελών(1).

Ο κανονισμός αυτός θέτει σε εφαρμογή ένα μηχανισμό ταχείας ενημέρωσης σε περίπτωση που δημιουργείται εμπόδιο ή κίνδυνος να δημιουργηθεί εμπόδιο και προβλέπει τηνποχρέωση για τα κράτη μέλη να λάβουν τα αναγκαία, ανάλογα μέτρα για την εξασφάλιση της ελεύθερης διακίνησης των εμπορευμάτων, συμπεριλαμβανόμενης της εφαρμογής διαδικασιών εθνικού δικαίου που θα επιτρέπουν την επίτευξη της αποκατάστασης ενδεχόμενων ζημιών. Ο κανονισμός προβλέπει εξάλλου τη δυνατότητα για την Επιτροπή να ζητήσει μέσω κοινοποίησης, από το ενδιαφερόμενο κράτος μέλος, να λάβει τα μέτρα αυτά.

Βάσει του άρθρου 3.2 του κανονισμού (ΕΚ) αριθ. 2679/98, η Επιτροπή έστειλε στις γαλλικές αρχές, με τηλεομοιοτυπία, στις 22 Νοεμβρίου 2002, αίτημα για επείγουσα ενημέρωση σχετικά με τη μορφή, τη διάρκεια, τις ημερομηνίες και τους τόπους των ενδεχόμενων αποκλεισμών αυτοκινητόδρομων, τα μέτρα που προτίθενται να λάβουν οι γαλλικές αρχές για την ενημέρωση των φορέων για τη μορφή και την εξέλιξη των δράσεων αυτών, καθώς και αυτές που προβλέπονται για να τις πλαισιώσουν, συμπεριλαμβανόμενης της οργάνωσης εναλλακτικών διαδρομών για τις διαδικασίες του εθνικού δικαίου που θα επιτρέψουν στους φορείς να επιτύχουν την αποκατάσταση ενδεχόμενων ζημιών

Οι γαλλικές αρχές διέθεταν δύο ημέρες για να ενημερώσουν την ΕΕ για τα προβλήματα και τα ανάλογα μέτρα που εφαρμόσθηκαν. Το αίτημα αυτό καθώς και η απάντηση των γαλλικών αρχών με ημερομηνία 25 Νοεμβρίου 2002 διαβιβάσθηκαν αμέσως στα λοιπά κράτη μέλη.

Με βάση τις πληροφορίες που διαβιβάσθηκαν από τις γαλλικές αρχές, η Επιτροπή εκτιμά ότι λήφθηκαν τα απαραίτητα και ανάλογα μέτρα για την εξασφάλιση της ελεύθερης διακίνησης των ατόμων και εμπορευμάτων (ενεργοποίηση ενός επιχειρησιακού κέντρου διυπουργικής διαχείρισης κρίσεων, αποτελεσματική συνεργασία τωνπηρεσιών πληροφοριών της αστυνομίας και της χωροφυλακής, οργάνωση εναλλακτικών προσαρμοσμένων διαδρομών.) Ως εκ τούτου από τις 25 Νοεμβρίου 2002 το βράδυ, δεν καταγράφηκε καμία διακοπή κυκλοφορίας.

(1) ΕΕ L 337 της 12.12.1998.